Trustees boesem nie vertroue in nie | Netwerk24
Deur M.W. du Plessis, Goodwood 13 November 2020 05:01
Adamus Stemmet (09.11) verwys na die miljarde rande wat onoordeelkundig belê is en waaroor die Openbare Beleggingskorporasie (OBK) en die trustees van die staatsdienspensioenfonds (GEPF) net swyg.
Ek stem jare lank nie meer vir enige trustees van die pensioen- of mediese fonds (Gems) nie, want die trustees se geld is lankal landuit en die pensioen wat hulle hier kry, is maar net kleingeld. Ek het nog nooit gehoor dat enige van hulle piep oor al die berigte oor korrupsie nie.
Net so gaan dit met Gems, wat opnames hou en dan aan hul kliënte vertel dat almal so tevrede is, maar elke tweede dokter wil nie met hulle onderhandel nie en almal kla oor die slegte diens.
Jy betaal die helfte van jou pensioen aan 'n premie, en dan moet jy nog oral bybetaal.
By Gems word alles uit jou dag-tot-dag-spaarrekening betaal totdat dit gedaan is, en daarvandaan moet jy maar sien kom klaar.
Jou voorgeskrewe minimum voordele word net geïgnoreer – dis net goed vir generiese medikasie.
Ek weet regtig nie waarvoor daar elke jaar trustees benoem word nie, want jy kan nie eens by hulle 'n klag aanhangig maak nie. Elke jaar word die premies duurder, maar die voordele minder.